Flipp sin flippers

Dad Anita Simeon

Sche Ivo Vasella raquinta da ses hobi, alura survegn el egls traglischants. EI rimna flippers.

Entschet ha tut cun in flipper che steva en la stanza da cuminanza da nossa scola secundara. Nus eran mintga pausa vi da far il "gamen" u "spacen" sco nus schevan. Il davos na rivavan nus en terma d'ina pausa mai tar il game over er sch'il gieu custava mo in franc. Cun 16 onns hai jau alura cumprà - ensemen cun mes ami - noss emprims 6 flippers. Uschia ha la rimnada entschet.

Tge e alura il regl da rimnar flippers?
I dat dus varts. D'ina vart è il plaschair da giugar. Da l'autra vart han ils flippers er in'estetica grafica tut speziala e variada. Uschia ha mintga epoca ses flippers. Ils onns sessanta eran quai per exempel gieus ch'avevan savens num insatge cun space. Il pli sa tractavi da sajettar envers inqual umet dal mars u da sa defender en ina cuntrada lunara. Ils games dals onns 90 sa laschan inspirar da films sco per exempel Independence Day, Godzilla u Jurassic Park. Interessant è era che tut ils flippers èn fatgs specificamain per umens. I dat alura er divers cun motiv pin-up. Fitg spezials èn er ils flippers da I'entschatta dals onns 70 cun lur motivs da flower power. Il pli grond plaschair ma fa però il reparar, renovar e cumplettar ils apparats che jau cumpr normalmain defects e marods. Qua sa tracti alura mintgatant da tschertgar toccanaglia rara sin l'entir mund. Uschia ha mintga apparat sia istorgetta. Ma sch'in è alura uschè lunsch ch'ins po dar l'emprim gieu è quai schon in sentiment spezial.

Uschia ina rimnada dovra però er ses plaz - in problem?
Jau e mes collega avain affittà ina stanza nua che nus avain drizzà en noss apparats. Mintga mais avain nus in saira avert noss salun e tut quels che han gust pon vegnir a giugar. Circa dus giadas a l'onn datti er turniers.

Quant gronda e alura tia collecziun?
En noss salun stattan var 40 apparats. In per èn en magazin uschia ch'ins po dumbrar circa 50. Jau pretend ch'i saja la pli gronda collecziun en Svizra che è propi er en funcziun. Natiralmain datti da quels che han ina collecziun pli gronda, ma quella stat alura en in tschaler e n'è betg publica. 

Rimnar flippers è er in char hobi?
I stat en in rom pussibel. Cunquai che jau cumprel adina apparats marods ed als pulesch e repar ha il flipper suenter ina pli gronda valita. E mintgatant vend jau er l'in u l'auter. Atgnamain investesch jau surtut mia lavur.

Tgenin è tes flipper preferì. Tgenin è il meglier?
Quella dumonda na poss jau betg respunder. I dat uschia differents tips e da cumparegliar els è nunpussaivel. Segir datti divers flippers che jau na dun betg pli na, sco per exempel quel dar onn 1943 che n'è atgnamain anc nagin flipper, perquai ch'il flip, quella ala per far siglir enavos las culas, n'era betg anc inventà.

Tge flipper manca alura en tia collecziun?
Natiral ch'i dat schon anc in per ch’jau vuless gugent. Ma cunquai che la producziun da flippers è vegnida sistida l'onn 1999 è la massa da rimnar limitada. Uschia va il regl in zichel a perder. Jau hai era gia cumenzà da rimnar gieus da video - ma quai n'è ditg betg uschia interessant.

Infos detagliads davart flippers e lur istorgia: Marco Rossignoli, The Complete Pinball Book, Schiffer USA, ISBN 0-7643-1003-8